1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 21
Dan feureuman TUHAN ubak Nabi Musa, "Gata bri kheueh ubak ureuëng Israel peuratoran-peuratoran lagée nyoe:
2 Meunyoe gata tabloe sidroe namiet nibak bansa gata keudroe, namiet nyan harôh jimeubuet bak gata nam thon treb jih. Bak thon nyang keutujoh namiet nyan harôh gata peumeurdehka dan hana peureulée teubayeue sapeue.
3 Seukira jih ureuëng nyang mantong bujang watée jeuet keu namiet gata, dan peurumoh jih hana jiseutôt watée namiet nyan jiteubiet. Dan seubalék jih seukira jih ka jimeukawen watée gata bloe jeuet keu namiet gata, peurumoh jih nyan jeuet jijak seutôt meusajan ngon namiet nyang ka gata peubeubaih nyan.
4 Meunyoe Po jih jipeukawen namiet nyan ngon sidroe ureuëng inong, dan laju namiet nyan jimeu aneuëk, dan peurumoh ngon aneuëk jih nyan na kheueh atra milék Po jih, dan hana jeuet jiseutôt ngon namiet nyan watée namiet nyan teupeubeubaih.
5 Teuma seukira jih namiet nyan jipeugah jihnyan lumpah that gaséh ubak peurumoh jih, aneuëk-aneuëk jih, dan Po jih, dan hana jitem teupeubeubaih,
6 dan lé Po jih nyan harôh jiba namiet jihnyan ubak teumpat iébadat. Bak teumpat iébadat nyan namiet nyan harôh jiyue dong sira jimeusadeue bak pintoe atawa taméh pintoe teumpat iébadat, lé Po jih laju jitindek punyueng namiet jih nyan. Teuma namiet nyan ka jeuet keu namiet siumu masa.
7 Meunyoe sidroe ureuëng inong Ibrani jipeubloe sibagoe namiet lé ayah droe jih, ureuëng inong nyan hana teupeubeubaih óh ka trok nam thon, nabida ngon namiet nyang agam.
8 Meunyoe jihnyan hana galak Po jih nyan naniet keuneuk meukawen ngon jih, aneuëk inong nyan harôh jipeubloe lom teuma ubak ayah aneuëk inong nyan. Ureuëng inong nyan hana jeuet jipeubloe ubak ureuëng aséng, sabab jihnyan ka jipeusaneuet ngon hana ade lé Po jih nyang hana tupat janji.
9 Meunyoe sidroe ureuëng jibloe namiet nyang inong keu jipeujeuet keupeurumoh aneuëk agam jih, namiet nyang inong nyan harôh jipeusaneuet lagée aneuëk jih keudroe.
10 Meunyoe aneuëk agam nyan jimeukawen lom, jihnyan teutab na keuwajéban jibri makheun dan peukayan dan mandum hak lagée nyang lazem ubak peurumoh jih nyang phon.
11 Meunyoe ureuëng agam nyan hana jipeupeunoh keuwajéban jih nyan, ureuëng agam nyan harôh jipeubeubaih peurumoh jih nyan ngon hana jiteurimong péng sineuboh bah mubacut pih."
12 "Soe mantong nyang jipoh ureuëng laén sampoe maté, ureuëng nyang poh nyan harôh teuhuköm maté.
13 Teuma meunyoe ureuëng nyan jipoh ngon hana jisaja dan hana niet keuneuk jipoh maté, ureuëng nyan jeuet jipeuplueng droe ubak saboh teumpat nyang teuma Ulôn tunyok ubak gata, dan bak teumpat nyan ureuëng nyan meuteumé peulindongan.
14 Teuma meunyoe sidroe-droe ureuëng bagaih that ji-ek darah ngon jisaja laju jipoh maté ureuëng laén, óh lheuehnyan jiplueng ubak khimah Ulôn keujilakée peulindongan, ureuëng nyan harôh teucok bak khimah nyan dan teuhuköm maté.
15 Soemantong nyang poh ayah atawa ma jih ureuëng nyan harôh teuhuköm maté.
16 Soemantong nyang jijakcok paksa sidroe-droe ureuëng, ureuëng nyang jakcok nyan harôh teuhuköm maté, peu kheueh ureuëng nyan ka jipeubloe atawa mantong na lam rumoh jih.
17 Soemantong nyang kutôk ayah atawa ma jih, ureuëng nyan harôh teuhuköm maté.
18 Meunyoe na teujadi ureuëng jimeulo sidroe ureuëng jipoh ureuëng laén ngon batée atawa ngon boh shoh jaroe jih, teuma ureuëng nyang jipoh nyan bukon jipoh maté, ureuëng nyan hana teuhuköm. Meunyoe ureuëng nyang jipoh nyan sampoe harôh reubah bak teumpat ngon sabab keunong poh nyan,
19 teuma óh lheueh nyan jeuet jibeudôh dan jijak lom ngon tungkat, ureuëng nyang poh ureuëng nyan harôh jipeu-ubat sampoe puléh dan jibri geunantoe rugoe seumantong ureuëng nyan lam sakét.
20 Soemantong nyang poh maté namiet jih nyang agam atawa nyang inong meunan jipoh laju maté bak teumpat, ureuëng nyang poh nyan harôh teuhuköm.
21 Teuma meunyoe namiet nyan hana maté lam dua atawa lhée uroe, Po jihnyan hana teuhuköm. Rugoe nyang jideurita sabab ka gadôh namiet jih nyan nyang ka jeuet sibagoe huköman keu ureuëng nyan.
22 ">
22 Meunyoe na meupadub droe ureuëng agam teungoh jimeulo dan sidroe nyang teungoh meulo nyan jeuet keusabab cidra ateueh sidroe ureuëng inong nyang teungoh mume sampoe aneuëk lampluet nyang teungoh jikandong nyan rhot, teuma hana meudeurita bak bagian nyang laén, dan ureuëng nyan harôh jibayeue deunda nyang rayeuk jih sidub nyang jilakée lé lakoe jih dan jisituju lé hakém-hakém.
23 Teuma meunyoe ureuëng inong nyan cidra jih leubeh brat, dan huköman keu keujeuhetan nyan na kheueh nyawöng teugantoe ngon nyawöng,
24 mata teugantoe ngon mata, gigoe gantoe ngon gigoe, jaroe teugantoe ngon jaroe, gaki teugantoe ngon gaki,
25 luka teugantoe ngon luka, luka tutong teugantoe ngon luka tutong, kumong teugantoe ngon kumong.
26 Soemantong nyang seukok mata namiet jih sampoe buta, namiet nyan harôh jipeubeubaih sibagoe meunayeue mata namiet nyan.
27 ">
27 Meunyoe sidroe-droe ureuëng jipoh namiet jih sampoe patah gigo jih, namiet nyan harôh jipeubeubaih sibagoe sineuboh keu gigoe namiet nyan."
28 "Meunyoe na saboh leumô agam jipok ureuëng laén sampoe maté, leumô nyan harôh teupoh deungon cara teugeulawa ngon batée, dan asoe jih hana jeuet teupajoh, teuma ureuëng po leumô nyan hana jeuet teuhuköm.
29 Meunyoe leumô agam nyan ka biasa buet jih galak jipok gob, dan ureuëng po leumô nyan ka lheueh teupeuingat, teuma teutab hana jijaga beulatang jihnyan, dan leumô agam nyan jipok lom ureuëng laén sampoe maté, beulatang nyan harôh teupoh maté ngon cara teugeulawa ngon batée meunan cit deungon ureuëng po leumô nyan teuhuköm maté.
30 Teuma meunyoe ureuëng po leumô nyan teupeuidhin jibayeue sineuboh, ureuëng nyan harôh jibayeue sidub nyang jilakée keu teutuboh nyawöng jih.
31 Meunyoe nyang jipok lé leumô nyan sidroe aneuëk agam atawa aneuëk inong, atoran nyan teutab keunong ateueh jih.
32 Meunyoe nyang jipok maté nyan sidroe namiet agam atawa namiet inong, ureuëng po leumô nyan harôh jibayeue lhée ploh péng pirak ubak ureuëng po namiet nyan, dan leumô agam nyan harôh teugeulawa ngon batée sampoe maté.
33 Soe mantong ureuëng nyang jicok sinutôb bak saboh mon atawa jikueh mon laén hana jitôb, teuka saboh leumô agam atawa keuleudée laju rhot lam mon nyan,
34 ureuëng po mon nyan harôh jibayeue gantoe rugoe ubak ureuëng po beulatang peulara nyan, teuma beulatang nyang ka maté nyan jeuet jicok keudroe jih keudroe.
35 Meunyoe leumô agam sidroe ureuëng jipok leumô agam ureuëng laén sampoe maté, mandua droe ureuëng po leumô nyan harôh jipeubloe leumô nyang mantong udeb nyan dan péng hase jipeubloe leumô nyan harôh jiweuek dua. Dan meunan cit eungkot sie beulatang nyang ka maté nyan harôh teuweuek dua.
36 Teuma meunyoe ka jiteupeue bahwa leumô agam nyan keubiet keubiasaan jih tukang seumupok, dan ureuëng po leumô nyan hana jijaga leumô jih nyan, leumô gob nyang ka maté nyan harôh jigantoe ngon leumô agam nyang mantong udeb, dan leumô nyang ka maté nyan jeuet jicok keudroe jih keudroe."
Wordproject® is a registered name of the International Biblical Association, a non-profit organization registered in Macau, China.